2.3.Pripravovaný akt Medzinárodnej rady pre obilniny

Medzinárodná rada pre obilniny má na svojom 53. zasadnutí, ktoré sa bude konať 7. júna 2021, prijať rozhodnutie týkajúce sa predĺženia platnosti dohovoru o dva roky (ďalej len „pripravovaný akt“).

Účelom pripravovaného aktu, ktorého základom je článok 33 dohovoru, je umožniť Medzinárodnej rade pre obilniny pokračovať v práci.

Predlženie platnosti dohovoru sa bude vzťahovať na obdobie od 1. júla 2021 do 30. júna 2023.

3.Pozícia, ktorá sa má zaujať v mene Únie

Európska únia uzatvorila rozhodnutím Rady 96/88/ES Dohovor o obchodovaní s obilninami z roku 1995 (ďalej len „dohovor“) s platnosťou do 30. júna 1998, pričom jeho platnosť sa odvtedy pravidelne predlžovala. Platnosť dohovoru sa predlžuje vždy na obdobie najviac dvoch rokov v súlade s článkom 33 dohovoru. Naposledy bola predĺžená rozhodnutím Medzinárodnej rady pre obilniny v júni 2019, a to do 30. júna 2021. Európska únia vždy bola aktívnym členom Medzinárodnej rady pre obilniny a ďalšie predĺženie platnosti tohto dohovoru o dva roky je v záujme Únie. Únia je významným pestovateľom obilnín, popredným vývozcom pšenice a jačmeňa a zároveň najväčším dovozcom kukurice.

Cieľom tohto návrhu je dosiahnuť, aby Rada poverila Komisiu hlasovať v mene Európskej únie na zasadnutí Medzinárodnej rady pre obilniny za predĺženie platnosti dohovoru, a to do 30. júna 2023. Formálne rozhodnutie o predĺžení platnosti dohovoru by sa malo prijať na 53. zasadnutí Medzinárodnej rady pre obilniny, ktoré sa uskutoční 7. júna 2021, a to pravdepodobne formou videokonferencie.

4.Právny základ

4.1.Procesnoprávny základ

4.1.1.Zásady

V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“.

4.1.2.Uplatnenie na tento prípad

Pripravovaným aktom Medzinárodnej rady pre obilniny sa predlžuje platnosť dohovoru, ktorý je medzinárodnou dohodou záväznou pre Úniu. Pripravovaný akt má preto právne účinky.

Pripravovaným aktom sa nedopĺňa ani nemení inštitucionálny rámec dohody.

Procesnoprávnym základom navrhovaného rozhodnutia je preto článok 218 ods. 9 ZFEÚ.

4.2.Hmotnoprávny základ

4.2.1.Zásady

Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Európskej únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť za hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ, resp. hlavná alebo prevažujúca zložka.